สวัสดีคะ คือดิฉันมีอาการคันอวัยวะเพศแล้วมีเหมือนตกขาวเป็นก้อนๆ หลังจากที่มีเพศสัมพันธ์แต่แฟนเป็นผู้หญิง มันจะเป็นอันตรายไหมคะ แล้วมันจะหายเองได้ไหม
สวัสดีค่ะ อาการคันบริเวณอวัยวะเพศหญิง ร่วมกับมีตกขาวนั้น อาจจะเกิดจากช่องคลอดติดเชื้อรา โดยมักมีตกขาวปริมาณมาก มีสีขาวขุ่นจับตัวเป็นก้อนคล้ายแป้งเปียกหรือนมบูดร่วมด้วยได้ สาเหตุอื่นๆเช่นการติดเชื้อแบคทีเรียหรือโพรโทซัวในช่องคลอด อาจคัน และมีตกขาวสีเขียวหรือเหลือง มีกลิ่นเหม็นผิดปกติ หรือเป็นการติดเชื้อราบริเวณอวัยวะเพศภายนอก มักเกิดเป็นผื่นสีแดง มีขุย และคันมากผิวหนังอาจมีลักณะบวมแดงลอกก็ได้ แต่ไม่อธิบายอาการตกขาว หรืออาจเป็นจากการระคายเคืองหรือแพ้สัมผัสสารที่ใช้บริเวณดังกล่าวโดยเบื้องต้นควรงดการมีเพศสัมพันธ์ ไม่ไปสวนล้างช่องคลอด ยังไม่ซื้อยาเหน็บใดๆมาใช้เอง รักษาความสะอาดบริเวณอวัยวะเพศให้ดีไม่ให้อับชื้น และสังเกตอาการค่ะ ถ้าอาการยังคงเป็นมาก คันเยอะ ร่วมกับตกขาวเป็นก้อนคล้ายนมบูด ควรไปพบแพทย์เพื่อตรวจเพิ่มเติมต่อไป โดยเชื้อราที่ช่องคลอดเป็นโรคที่เกิดได้แม้จะไม่เคยมีเพศสัมพันธ์กับเพศชาย คือเกิดจากเชื้อราที่อยู่ในช่องคลอดอยู่แล้วเจริญเติบโตผิดปกติจากสภาวะแวดล้อมไม่เหมาะสมเช่นการสวนล้างช่องคลอดบ่อยๆ